## Pravilnik o ujednačenom praćenju otpornosti bakterija roda Salmonella u peradi i svinja na antimikrobne pripravke

### NN 75/2009 (30.6.2009.), Pravilnik o ujednačenom praćenju otpornosti bakterija roda Salmonella u peradi i svinja na antimikrobne pripravke

75 30.06.2009 Pravilnik o ujednačenom praćenju otpornosti bakterija roda Salmonella u peradi i svinja na antimikrobne pripravke

MINISTARSTVO POLJOPRIVREDE, RIBARSTVA I RURALNOG RAZVOJA

1809

Na temelju članka 17. stavka 3. Zakona o veterinarstvu (»Narodne novine«, broj 41/07 i 155/08), ministar poljoprivrede, ribarstva i ruralnog razvoja donosi

PRAVILNIK

O UJEDNAČENOM PRAĆENJU OTPORNOSTI BAKTERIJA RODA SALMONELLA U PERADI I SVINJA NA ANTIMIKROBNE PRIPRAVKE[[1]](#footnote-29081-1)

Ciljevi

Članak 1.

1) Ovim se Pravilnikom propisuju detaljna pravila za ujednačeno praćenje otpornosti bakterija na antimikrobne pripravke u skladu s člankom 7. i Dodatkom II. Dijelom B. Pravilnika o načinu praćenja zoonoza i uzročnika zoonoza (»Narodne novine«, broj 52/05)[[2]](#footnote-29081-2).

2) Pravilnik se primjenjuje na bakterije roda Salmonella u kokoši (Gallus gallus), purana i svinja za klanje, ne dovodeći u pitanje dodatno praćenje bakterija na antimikrobne pripravke propisano člankom 7. stavkom 1. Pravilnika o načinu praćenja zoonoza i uzročnika zoonoza[[3]](#footnote-29081-3).

Prikupljanje i analiza izolata

Članak 2.

1) Prikupljanje izolata bakterija roda Salmonella iz članka 1. stavka 2. ovoga Pravilnika i njihova analiza provode se od strane Ministarstva poljoprivrede, ribarstva i ruralnog razvoja, Uprave za veterinarstvo i pod njegovim nadzorom u skladu s tehničkim specifikacijama iz Dodatka ovoga Pravilnika.

2) Nacionalni referentni laboratorij za antimikrobnu rezistenciju životinja je Hrvatski veterinarski institut Zagreb, Odjel za bakteriologiju i parazitologiju, Laboratorij za opću bakteriologiju i mikologiju, Savska cesta 143, Zagreb.

Vjerodostojnost podataka

Članak 3.

Podaci prikupljeni nacionalnim programima i rezultati analiza moraju biti dostupni javnosti u obliku koji osigurava vjerodostojnost.

Dodatak

Članak 4.

Dodatak je tiskan u prilogu ovoga Pravilnika i čini njegov sastavni dio.

Posebni propisi

Članak 5.

Posebni propisi iz točke 1. Dodatka ovoga Pravilnika bit će doneseni do 31. prosinca 2009. godine.

Stupanje na snagu

Članak 6.

Ovaj Pravilnik stupa na snagu 1. siječnja 2010. godine.

Klasa: NP 011-02/09-01/139

Urbroj: 525-06-1-0246/09-1

Zagreb, 2. lipnja 2009.

Ministar
mr. sc. Božidar Pankretić, v. r.

DODATAK

TEHNIČKE SPECIFIKACIJE IZ ČLANKA 2. OVOGA PRAVILNIKA

1. Podrijetlo izolata

Izolati bakterija roda Salmonella prikupljeni putem programa kontrole i praćenja u skladu s člankom 5. Pravilnika za kontrolu salmonela i drugih određenih uzročnika zoonoza koji se prenose hranom (»Narodne novine«, br. 105/05)[[4]](#footnote-29081-4), posebnim propisom[[5]](#footnote-29081-5) i posebnim propisom[[6]](#footnote-29081-6) moraju biti podvrgnuti praćenju otpornosti bakterija u skladu s Tablicom 1. ove točke.

Tablica 1.
Vremensko razdoblje u kojem se određeni uzročnici zoonoza izdvajaju iz navedenih populacija životinja i odabiru za testiranje otpornosti bakterija na antimikrobne pripravke

|  |  |  |  |  |
| --- | --- | --- | --- | --- |
| Godina | Svi serovarovi Salmonella | | | |
| Konzumne nesilice | Tovni pilići | Purani | Svinje za klanje |
| 2010 | X | X | X |  |
| 2011 | X | X | X | X |
| 2012 | X | X | X | X |

U praćenje je dovoljno uključiti jedan izolat po serovaru Salmonella iz iste epidemiološke jedinice po godini. Epidemiološka jedinica za konzumne nesilice, tovne piliće i purane je jato. Za svinje epidemiološka jedinica je gospodarstvo.

2. Broj izolata koji se testiraju

a) Broj izolata bakterija roda Salmonella koji se uključuju u praćenje otpornosti bakterija na antimikrobne pripravke godišnje mora biti 170 za svaku populaciju koja se ispituje (konzumne nesilice, tovni pilići, purani, svinje za klanje).

b) Ukoliko je u određenoj godini dostupni broj izolata manji od ciljane veličine uzorka propisane podtočkom a) ove točke, svi izolati moraju biti uključeni u program praćenja otpornosti bakterija na antimikrobne pripravke.

c) Ukoliko je u određenoj godini dostupni broj izolata veći od ciljane veličine uzorka, svi izolati ili nasumično odabrani reprezentativni uzorak jednak ili veći od ciljane veličine uzorka propisane podtočkom a) ove točke mora biti uključen.

3. Testiranje osjetljivosti bakterija na antimikrobne pripravke

a) Osjetljivost bakterija mora biti testirana na sve antimikrobne pripravke navedene u tablici 2. ovoga Dodatka, koristeći zadane granične vrijednosti i odgovarajući raspon koncentracija za određivanje osjetljivosti bakterija roda Salmonella.

b) Mora se koristiti metoda dilucije u skladu s postupcima opisanim od Europskog povjerenstva za testiranje antimikrobne osjetljivosti (EUCAST) i Instituta za kliničke i laboratorijske standarde (CLSI) prihvaćena kao međunarodna referentna metoda (ISO Standard 20776-1:2006). Preporuka je fagotipizirati odabrane izolate bakterija S. Enteritidis i S. Typhimurium.

4. Prikupljanje podataka i izvješćivanje

a) Rezultati praćenja otpornosti bakterija na antimikrobne pripravke moraju biti obrađeni i prijavljeni u skladu s člankom 9. Pravilnika o načinu praćenja zoonoza i uzročnika zoonoza[[7]](#footnote-29081-7) u godišnjem izvješću o trendovima i izvorima zoonoza, uzročnika zoonoza i otpornosti bakterija na antimikrobne pripravke.

b) Iznimno od odredaba Dodatka IV. Pravilnika o načinu praćenja zoonoza i uzročnika zoonoza[[8]](#footnote-29081-8) slijedeći podaci moraju biti prijavljeni za bakterije roda Salmonella u konzumnih nesilica, tovnih pilića, purana i svinja:

– podrijetlo izolata, npr. osnovna studija, program kontrole, pasivno nadziranje,

– broj izolata testiranih na osjetljivost,

– broj izolata u kojih je utvrđena otpornost, po antimikrobnom pripravku,

– broj potpuno osjetljivih izolata i broj izolata otpornih na 1, 2, 3, 4 i više od 4 antimikrobna pripravka iz Tablice 2. ovoga Dodatka.

Tablica 2.
Antimikrobni pripravci na koje se izolati bakterija roda
Salmonella moraju testirati i granične vrijednosti koje se koriste za određivanje osjetljivosti

|  |  |  |
| --- | --- | --- |
|  | Antimikrobni pripravak | Granična vrijednost (mg/L) R > |
| Salmonella | Cefotaxime | 0,5 |
| Nalidiksična kiselina | 16 |
| Ciprofloxacin | 0,06 |
| Ampicillin | 4 |
| Tetracycline | 8 |
| Chloramphenicol | 16 |
| Gentamicin | 2 |
| Streptomycin | 32 |
| Trimethoprim | 2 |
| Sulphonamidi | 256 |

[[1](#footnote-29081-1-backlink)]Pravilnikom se preuzimaju odredbe Odluke Komisije 2007/407/EZ od 12. lipnja 2007. o ujednačenim programima praćenja antimikrobne rezistencije Salmonella u peradi i svinja

[[2](#footnote-29081-2-backlink)]Člankom 7. i Dodatkom II. Dijelom B. Pravilnika o načinu praćenja zoonoza i uzročnika zoonoza (»Narodne novine«, broj 52/05) preuzete su odredbe članaka 7. i Dodatka II. Dijela B. Direktive Europskog parlamenta i Vijeća 2003/99/EZ od 17. studenoga 2003. o praćenju zoonoza i uzročnika zoonoza

[[3](#footnote-29081-3-backlink)]Člankom 7. stavkom 1. Pravilnika o načinu praćenja zoonoza i uzročnika zoonoza (»Narodne novine«, broj 52/05) preuzete su odredbe članka 7. stavka 1. Direktive Europskog parlamenta i Vijeća 2003/99/EZ od 17. studenoga 2003. o praćenju zoonoza i uzročnika zoonoza

[[4](#footnote-29081-4-backlink)]Člankom 5. Pravilnika za kontrolu salmonela i drugih određenih uzročnika zoonoza koji se prenose hranom (»Narodne novine«, broj 105/05) preuzete su odredbe članka 6. Uredbe (EZ) br. 2160/2003 Europskog parlamenta i Vijeća od 17. studenoga 2003. o kontroli salmonele i drugih specifičnih zoonotskih agenata prenosivih hranom

[[5](#footnote-29081-5-backlink)]Posebnim propisom preuzet će se odredbe Odluke Komisije 2006/662/EZ od 29. rujna 2006. koja se odnosi na financijski doprinos Zajednice za osnovnu studiju utvrđivanja prevalencije salmolenoza u jatima purana koju izrađuju države članice

[[6](#footnote-29081-6-backlink)]Posebnim propisom preuzet će se odredbe Odluke Komisije 2006/668/EZ od 29. rujna 2009. koja se odnosi na financijski doprinos Zajednice za osnovnu studiju utvrđivanja prevalencije salmoneloza u svinja za klanje koju izrađuju države članice

[[7](#footnote-29081-7-backlink)]Člankom 9. Pravilnika o načinu praćenja zoonoza i uzročnika zoonoza (»Narodne novine«, broj 52/05) preuzete su odredbe članaka 9. Direktive Europskog parlamenta i Vijeća 2003/99/EZ od 17. studenoga 2003. o praćenju zoonoza i uzročnika zoonoza

[[8](#footnote-29081-8-backlink)]Dodatkom I. Pravilnika o načinu praćenja zoonoza i uzročnika zoonoza (»Narodne novine«, broj 52/05) preuzete su odredbe Dodatka IV. Direktive Europskog parlamenta i Vijeća 2003/99/EC od 17. studenoga 2003. o praćenju zoonoza i uzročnika zoonoza

Pravilnik, NN 75/2009-1809